Predlog SKLEP SVETA o stališču, ki ga je treba v imenu Evropske unije sprejeti na 103. zasedanju Mednarodne konference dela glede sprememb kodeksa Konvencije o delu v pomorstvu /* COM/2014/0161 final - 2014/0088 (NLE) */





OBRAZLOŽITVENI MEMORANDUM 1. OZADJE PREDLOGA Cilj tega predloga je določiti stališče Unije o spremembah kodeksa Konvencije o delu v pomorstvu iz leta 2006 glede odgovornosti ladjarjev v zvezi z a) odškodninskimi terjatvami v primeru smrti in telesnih poškodb ter b) razpustitve pomorščakov. Spremembe kodeksa Konvencije o delu v pomorstvu iz leta 2006 (KDP, 2006) Mednarodne organizacije dela (MOD) (v nadaljnjem besedilu: Konvencija o delu v pomorstvu, Konvencija ali KDP) so na dnevnem redu prvega sestanka „Posebnega tristranskega odbora“ (v nadaljnjem besedilu: Odbor). KDP določa minimalne delovne in življenjske standarde za vse pomorščake na ladjah, ki plujejo pod zastavo držav, ki so Konvencijo ratificirale[1]. Spremembe, ki jih mora obravnavati Odbor, zadevajo kodeks KDP, ki določa, kako se izvajajo členi in predpisi KDP, ter vsebuje standarde in smernice[2]. 1.1. Obravnava in možno sprejetje sprememb kodeksa Konvencije o delu v pomorstvu na prvem sestanku „Posebnega tristranskega odbora“ med 7. in 11. aprilom 2014 Odboru je zaupana obravnava predlogov sprememb kodeksa KDP v skladu s členom XV KDP. Upravni odbor Mednarodne organizacije dela (MOD) je Odbor ustanovil na svojem 318. sestanku junija 2013. Na svojem 319. sestanku oktobra 2013 je odločil tudi, da bo sklical prvi sestanek Odbora v Ženevi med 7. in 11. aprilom 2014, in sprejel dnevni red, ki vključuje „obravnavo predlogov za spremembe kodeksa Konvencije o delu v pomorstvu iz leta 2006 (KDP, 2006)“. Na skupnem zasedanju ad hoc delovne skupine strokovnjakov ILO/IMO[3] za ugotavljanje odgovornosti in odškodninske terjatve leta 2009[4] sta bili opredeljeni dve točki za prihodnje spremembe kodeksa in sicer na podlagi resolucije, sprejete na 94. (pomorskem) zasedanju Mednarodne konference dela, ko je sprejela KDP[5]: odgovornost ladjarjev glede odškodninskih terjatev v primeru smrti in telesnih poškodb ter razpustitve pomorščakov. Pripravljalni odbor, ki ga je upravni odbor ILO ustanovil leta 2010, je menil, da je treba ti vprašanji nujno obravnavati na prvem sestanku Odbora. Na Odboru oktobra 2013 sta v zvezi s tem skupina ladjarjev in skupina pomorščakov predložili dva sklopa predlogov za spremembe kodeksa KDP v skladu z odstavkom 2 člena XV KDP[6]. V skladu s poenostavljenim postopkom za spremembo kodeksa KDP, kot je določen v odstavku 3 člena XV KDP, je generalni direktor MOD sporočil predlog za spremembe vsem državam članicam MOD, obenem pa jih pozval, da v oktobru 2013[7] predložijo pripombe in predloge. Predlogi za spremembe so bili decembra 2013 dani na voljo tudi Evropski uniji[8]. Odbor naj bi na sestanku aprila 2014 obravnaval ta dva sklopa predlogov za spremembe. Odbor bo te spremembe sprejel le, če je na sestanku zastopana polovica članic, ki so ratificirale KDP, in če se spremembe sprejmejo z dvotretjinsko večino članov Odbora, pri čemer se zbere polovica pripadajočih glasov vlade, ladjarjev in pomorščakov. 1.2. Možna potrditev sprememb kodeksa Konvencije o delu v pomorstvu na 103. zasedanju Mednarodne konference dela med 28. majem in 12. junijem 2014 ter začetek veljavnosti Ko bo spremembe kodeksa KDP sprejel Odbor, jih mora potrditi Mednarodna konferenca dela z dvotretjinsko večino glasov prisotnih delegatov, predložiti pa jih je treba v obravnavo članicam MOD, ki so ratificirale KDP. Pričakuje se, da bo ta naloga zaupana Mednarodni konferenci dela na njenem 103. zasedanju med 28. majem in 12. junijem 2014. Spremembe, ki so potrjene v skladu s tem postopkom, začnejo veljati v roku, ki je običajno dve leti, razen če bistven del držav, ki so KDP ratificirale[9], uradno izrazi nestrinjanje s temi spremembami. 1.3. Vsebina predlaganih sprememb kodeksa Konvencije o delu v pomorstvu, ki bodo obravnavane na sestankih Mednarodne organizacije dela v letu 2014 Dva sklopa predlogov za spremembe kodeksa KDP, ki bosta obravnavana na sestankih MOD v letu 2014, zadevata standarde (del A) in smernice (del B) kodeksa KDP, in sicer v zvezi s predpisom 2.5 o repatriaciji iz 2. poglavja o pogojih zaposlitve in predpisom 4.2 o odgovornosti ladjarjev iz 4. poglavja o varovanju zdravja, zdravstveni oskrbi, socialnem varstvu in zagotavljanju socialne varnosti[10]. Predlog v zvezi s predpisom 2.5 „Repatriacija“ (glej Prilogo) obravnava razpustitev pomorščakov. Do razpustitve pride, ko ladjar ne pokrije stroškov repatriacije pomorščaka ali je pustil pomorščaka brez potrebne oskrbe in podpore ali je kako drugače enostransko prekinil vezi s pomorščakom, vključno s tem, da ni plačal plače po pogodbi za obdobje vsaj dveh mesecev. Predlagane spremembe določajo zahteve glede hitrega in učinkovitega sistema finančnega jamstva v pomoč pomorščakom, ki so zaposleni ali najeti ali delajo v kakršni koli vlogi na ladji, ki pluje pod zastavo članice, v primeru razpustitve. Ta sistem pokriva neizplačane plače in druge pravice do štirih mesecev, stroške repatriacije, potrebno oskrbo, vključno z ustrezno hrano, oblačili, nastanitvijo, potrebnim zdravstvenim varstvom in drugimi razumnimi stroški ali izdatki, ki izhajajo iz razpustitve. V skladu s predlogom vsaka članica zahteva tudi, da ladje, ki plujejo pod njeno zastavo, predložijo dokazila o finančnem jamstvu, ki ga izda ponudnik takega finančnega jamstva. Predlagane smernice obravnavajo takojšnjo pomoč v primeru, da je potreben čas za preverjanje veljavnosti nekaterih vidikov pomorščakove zahteve, in podrobnosti dokazil o finančnem jamstvu. Predlog v okviru 4.2 „Odgovornost ladjarjev“ (glej Prilogo) obravnava odškodnino ob smrti ali dolgotrajni invalidnosti pomorščakov zaradi poškodbe pri delu, poklicne bolezni ali poklicnega tveganja. Predlog določa minimalne zahteve za sistem finančnega jamstva, katerega namen je zagotavljanje takšnega nadomestila glede pogodbenih terjatev, ki so opredeljene kot terjatve v zvezi z boleznijo, poškodbo ali smrtjo, do katere pride v času trajanja pogodbe o zaposlitvi pomorščakov ali ki izhajajo iz njihove zaposlitve po takšni pogodbi. Vzpostavljene morajo biti učinkovite ureditve za sprejem, obravnavanje in nepristransko rešitev pogodbenih terjatev v zvezi z nadomestilom prek hitrih in pravičnih postopkov. Ne sme biti ne zamude ne pritiska, da se sprejme plačilo, ki je manjše od pogodbenega zneska, in izplačati je treba vmesno plačilo v primerih, ko je težko določiti končno nadomestilo. Poleg tega ne sme biti poseganja v druge zakonske pravice, Vendar se dajatve odštejejo od odškodnine. V skladu s predlogom vsaka članica zahteva tudi, da ladje, ki plujejo pod njeno zastavo, predložijo dokazila o finančnem jamstvu ali da ladjar obvesti državo zastave in pomorščake, če je finančno jamstvo ukinjeno. Predlagane smernice podrobno obravnavajo dokazila o finančnem jamstvu in vsebujejo predloge obrazcev o prejemu sredstev in razrešitvi od odgovornosti za plačilo pogodbenih terjatev. 1.4. Pravo Unije na področju sprememb kodeksa Konvencije o delu v pomorstvu, ki bodo obravnavane na sestankih Mednarodne organizacije dela v letu 2014 Predlagane spremembe kodeksa KDP v veliki meri sodijo v pristojnosti, ki jih Uniji podeljujejo pogodbe. Poleg tega mnogi deli sprememb obravnavajo področja prava Unije, na katerih je stopnja pravnega urejanja na ravni EU že na napredni ravni. Vrh tega so z Odločbo Sveta 2007/431/ES z dne 7. junija 2007 države članice pooblaščene, da ratificirajo KDP v interesu Unije. Predlagane spremembe KDP se osredotočajo na vprašanja, ki jih obravnava Direktiva Sveta 2009/13/ES o izvajanju Sporazuma, sklenjenega med Združenjem ladjarjev Evropske skupnosti (ECSA) in Evropsko federacijo delavcev v prometu (ETF) o Konvenciji o delovnih standardih v pomorstvu, ter o spremembi Direktive 1999/63/ES. Ta direktiva vnaša relevantne določbe KDP v pravo EU z določitvijo minimalnih zahtev na ustreznih področjih na podlagi sporazuma med evropskimi socialnimi partnerji sektorja v skladu z določbami Pogodbe na področju socialne politike[11]. Čeprav „razpustitev“ pomorščakov kot taka ni obravnavana v okviru Direktive 2009/13/ES, vendarle spada pod standard A 2.5, ki določa, da „vsaka država članica zagotovi, da imajo pomorščaki, ki plujejo pod njeno zastavo, pravico do repatriacije (...), če pomorščaki niso več sposobni izpolnjevati svojih dolžnosti iz pogodbe o zaposlitvi ali če od njih ni mogoče pričakovati, da jih bodo opravljali v danih okoliščinah.“ Podobno, kar zadeva odgovornost ladjarjev, standard A 4.2 določa, da „vsaka država članica sprejme zakone in druge predpise, po katerih so ladjarji, ki plujejo pod njeno zastavo, odgovorni za varovanje zdravja in zdravstveno oskrbo vseh pomorščakov, ki delajo na ladji, v skladu s temi minimalnimi standardi: (...) ladjarji zagotovijo finančno jamstvo za zagotovitev nadomestila v primeru smrti ali dolgotrajne invalidnosti pomorščakov zaradi poškodbe pri delu, poklicne bolezni ali tveganja, kot je določeno v nacionalni zakonodaji, pomorščakovi pogodbi o zaposlitvi ali kolektivni pogodbi.“ V obeh primerih bi spremembe KDP uvedle posebne zahteve za sisteme finančnega jamstva in za predložitev dokazil na teh področjih. Prav tako je treba poudariti, da končne določbe Sporazuma, sklenjenega med Združenjem ladjarjev Evropske skupnosti (ECSA) in Evropsko federacijo delavcev v prometu (ETF) o Konvenciji o delovnih standardih v pomorstvu, izvajanega z Direktivo 2009/13/ES, določajo, da se po spremembah katerih koli določb KDP ali na zahtevo katere koli pogodbenice Sporazuma, izvede pregled uporabe tega sporazuma. Izvrševanje predlaganih sprememb KDP zadeva področje prometa[12]: Direktivo 2009/16/ES o pomorski inšpekciji države pristanišča, kakor je spremenjena z Direktivo 2013/38/EU z dne 12. avgusta 2013, da bi se KDP vključila med konvencije, kot so SOLAS[13], MARPOL[14] in STCW[15], kot tudi Direktivo 2013/54/EU z dne 20. novembra 2013 o državi zastave, s katero se izvršuje Priloga k Direktivi 2009/13/ES. Direktiva 2009/16/ES se uporablja za vse ladje, ki pristajajo v pristaniščih EU, ne glede na državljanstvo pomorščakov, cilj Direktive 2013/54/EU pa je zagotoviti, da države članice izpolnjujejo svoje odgovornosti kot države zastave v smislu Direktive 2009/13/ES in tudi Priloge k tej direktivi, uporablja pa se za vse pomorščake na ladjah, ki plujejo pod zastavo EU. Predložitev dokazil, ki so določena v predlogih za spremembe, zajema predvsem Direktiva 2009/16/ES, kakor je bila spremenjena. Predlagane spremembe zadevajo tudi vidike področja socialne politike[16], na katerem so določene minimalne zahteve zlasti glede zdravja in varnosti pri delu z Direktivo 89/391/EGS o uvajanju ukrepov za spodbujanje izboljšav varnosti in zdravja delavcev pri delu. Poleg tega predvidene spremembe zadevajo koordinacijo socialne varnosti, ki jo obravnavata Uredba (ES) št. 883/2004 in izvedbena uredba (ES) št. 987/2009, kar zadeva državljane EU, Uredba (ES) št. 1231/2010[17], kar zadeva državljane tretjih držav, ki zakonito stalno prebivajo v EU, njihove družinske člane in preživele družinske člane v čezmejnem položaju. Te uredbe so bile sprejete na področjih prostega gibanja delavcev in priseljevanja[18]. Predlagane spremembe bi lahko vključevale zakonodajo EU na področju pravosodnega sodelovanja v civilnih zadevah, zlasti Uredbo (ES) št.1215/2012 o pristojnosti in priznavanju ter izvrševanju sodnih odločb v civilnih in gospodarskih zadevah[19]. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ni relevantno. 3. PRAVNI ELEMENTI PREDLOGA Pričakuje se, da bo potrditev navedenih predlogov za spremembe zaupana Mednarodni konferenci dela na njenem 103. zasedanju. V skladu s členom XV KDP bodo spremembe začele veljati za vse pogodbenice, ki uradno ne bodo izrazile nestrinjanja v obdobju dveh let[20], šest mesecev po koncu navedenega obdobja, razen če ni več kot 40 % pogodbenic, ki hkrati pomenijo najmanj 40 % bruto tonaže ladij pogodbenic, izrazilo nestrinjanja s spremembami, ki jih je potrdila Mednarodna konferenca dela. Iz tega sledi, da bodo predvidene spremembe kodeksa Konvencije o delu v pomorstvu sestavljale akt organa, ustanovljenega z mednarodnim sporazumom, ki bo imel pravne učinke. Samo države so članice MDO in lahko glasujejo o potrditvi sprememb kodeksa KDP na Mednarodni konferenci dela, na katero je Unija povabljena s statusom opazovalke. Glede na zgoraj navedeno je v skladu s členom 218(9) PDEU potrebno, da Svet sprejme sklep o določitvi stališča, ki se sprejme v imenu Unije, pri čemer so države članice sočasno pooblaščene, da delujejo skupaj v interesu Unije. Predlagano je podprtje potrditve predvidenih sprememb kodeksa KDP. Na podlagi predloga, ki sta ga skupaj predložili skupina ladjarjev in skupina pomorščakov na Odboru, se v tej fazi zdi, da ni nasprotja med splošnimi načeli, ki se uvajajo s predlaganimi spremembami, in pravom Unije, in ni neskladja med predlaganimi spremembami in pravnim redom Unije. Predvsem ni nedoslednosti v pristopu med predlaganimi spremembami kodeksa KDP in minimalnimi zahtevami na podlagi pravnega reda Unije na socialnem področju. To pomeni, da so lahko ukrepi Unije strožji kot standardi MOD in obratno[21], saj iz člena 19(8) ustave MOD sledi, da konvencije MOD, kot je KDP, vsebujejo minimalne standarde. Prav tako ni nedoslednosti med predlaganimi spremembami kodeksa KDP in pravnim redom Unije o koordinaciji socialne varnosti ali predpisi na podlagi pravnega reda Unije na področju prometa. Na osnovi preteklih izkušenj se lahko pričakuje, da se besedilo predvidenih sprememb kodeksa KDP ne bo bistveno spremenilo v času med osnutkom, ki sta ga potrdili skupina ladjarjev in skupina pomorščakov, in njegovo potrditvijo s strani Mednarodne konference dela. Vendar je, da bi se državam članicam omogočilo skupno učinkovito in uspešno delovanje v organih MOD v interesu Unije, treba zagotoviti, da države članice lahko sprejmejo besedilo sprememb kodeksa z nebistvenimi spremembami v primerjavi z besedilom, ki sta ga sprejeli skupina ladjarjev in skupina pomorščakov. 2014/0088 (NLE) Predlog SKLEP SVETA o stališču, ki ga je treba v imenu Evropske unije sprejeti na 103. zasedanju Mednarodne konference dela glede sprememb kodeksa Konvencije o delu v pomorstvu SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 153 in člena 218(9) Pogodbe, ob upoštevanju predloga Evropske komisije, ob upoštevanju naslednjega: (1) Konvencija o delu v pomorstvu iz leta 2006 Mednarodne organizacije dela (MOD) (v nadaljnjem besedilu: Konvencija) določa minimalne delovne in življenjske standarde za vse pomorščake. ki delajo na ladjah, ki plujejo pod zastavo držav, ki so Konvencijo ratificirale. (2) Predlogi za spremembe kodeksa Konvencije so na dnevnem redu prvega sestanka „Posebnega tristranskega odbora“, ustanovljenega na podlagi Konvencije (v nadaljnjem besedilu: Odbor), med 7. in 11. aprilom 2014 in sicer z namenom njihove obravnave in možnega sprejetja. Sprejete predloge je treba predložiti v potrditev na 103. zasedanju Mednarodne konference dela med 28. majem in 12. junijem 2014. (3) Predlogi za spremembe zadevajo odgovornost ladjarjev v zvezi z odškodninskimi terjatvami v primeru smrti, telesnih poškodb in razpustitve pomorščakov. Predloge sta na Odboru oktobra 2013 skupaj predložili skupina ladjarjev in skupina pomorščakov v skladu z odstavkom 2 člena XV KDP (v nadaljnjem besedilu: osnutek sprememb). (4) Pravila na podlagi Konvencije in osnutek sprememb v veliki meri sodijo v pristojnosti, ki jih Uniji podeljujejo pogodbe. Poleg tega bo osnutek sprememb vplival na obstoječi pravni red na področjih socialne politike[22], prometa in koordinacije socialne varnosti[23]. Večina določb Konvencije je bila predmet Direktive 2009/13/ES o izvajanju Sporazuma, sklenjenega med Združenjem ladjarjev Evropske skupnosti (ECSA) in Evropsko federacijo delavcev v prometu (ETF) o Konvenciji o delovnih standardih v pomorstvu iz leta 2006, ter o spremembi Direktive 1999/63/ES. Izvajanje Konvencije v Uniji zagotavlja tudi Direktiva 2009/16/ES z dne 23. aprila 2009 o pomorski inšpekciji države pristanišča, kakor je spremenjena z Direktivo 2013/38/EU z dne 12. avgusta 2013, in Direktiva 2013/54/EU z dne 20. novembra 2013 o državi zastave, s katero se izvršuje Priloga k Direktivi 2009/13/ES z dne 16. februarja 2009. (5) V skladu s členom XV Konvencije bodo spremembe kodeksa, ki jih potrdi Mednarodna konferenca dela, začele veljati za vse pogodbenice, ki uradno ne bodo izrazile nestrinjanja v obdobju, ki je običajno dve leti, šest mesecev po koncu navedenega obdobja, razen če ni več kot 40 % pogodbenic, ki hkrati pomenijo najmanj 40 % bruto tonaže ladij pogodbenic, izrazilo nestrinjanja s temi spremembami. Iz tega sledi, da bodo predvidene spremembe kodeksa Konvencije o delu v pomorstvu sestavljale akt organa, ustanovljenega z mednarodnim sporazumom, ki bo proizvedel pravne učinke. (6) Glede na zgoraj navedeno je v skladu s členom 218(9) PDEU potrebno, da Svet sprejme sklep o določitvi stališča, ki ga je treba sprejeti v imenu Evropske unije, pri čemer so države članice sočasno pooblaščene, da delujejo skupaj v interesu Unije, ki ni članica MOD[24]. (7) Glede na to, da osnutka sprememb v tej fazi še niso potrdili vsi deležniki in da se pred potrditvijo s strani Mednarodne konference dela lahko še spremeni, je treba zagotoviti, da države članice, ki delujejo skupaj v interesu Unije, lahko sprejmejo besedilo sprememb z nebistvenimi spremembami v primerjavi z besedilom, ki sta ga potrdili skupina ladjarjev in skupina pomorščakov – SPREJEL NASLEDNJI SKLEP: Člen 1 1. Stališče Unije na 103. zasedanju Mednarodne konference dela je podprtje potrditve predvidenih sprememb kodeksa Konvencije, kakor sta jih na Odboru skupaj predložili skupina ladjarjev in skupina pomorščakov (v nadaljnjem besedilu: osnutek sprememb). Besedilo osnutka sprememb je priloženo temu sklepu. 2. Države članice zavzamejo stališče Unije iz odstavka 1, pri čemer delujejo skupaj v interesu Unije pri potrjevanju sprememb kodeksa Konvencije na 103. zasedanju Mednarodne konference dela. 3. Države članice, ki delujejo skupaj v interesu Unije, se lahko dogovorijo o nebistvenih spremembah tega stališča v okviru organov MOD brez dodatnega sklepa Sveta. Člen 2 Ta sklep je naslovljen na države članice. V Bruslju, Za Svet Predsednik [1] http://www.ilo.org/global/standards/maritime-labour-convention/lang--en/index.htm. [2] KDP sestavljajo trije glavni deli: najprej so to členi, ki v grobem določajo načela in obveznosti. Členom sledijo predpisi in kodeks, ki se nanašajo na vidike delovnih in življenjskih razmer pomorščakov, ki jih zajema Konvencija, ter na inšpekcijske preglede in skladnost. Predpise, ki so zelo splošni, dopolnjuje podrobnejši kodeks. Kodeks je sestavljen iz dveh delov: del A vsebuje standarde, del B pa smernice. Države, ki ratificirajo KDP, morajo sprejeti nacionalne zakone ali druge ukrepe za zagotovitev izvajanja načel in pravic iz predpisov na način, ki ga določajo standardi iz dela A kodeksa (ali v bistvenem na enakovreden način). Ko določajo podrobnosti svojih zakonov ali drugih izvedbenih ukrepov, morajo države, ki ratificirajo KDP, ustrezno upoštevati naslednje smernice iz dela B kodeksa. [3] Mednarodna pomorska organizacija. [4] ILO–IMO–WGPS/9/2009/10, Končno poročilo, skupna ad hoc delovna skupina strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov, deveto zasedanje. [5] Resolucija o skupni ad hoc delovni skupini strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov, Mednarodna konferenca dela, Začasni zapisnik št. 3-1(Rev.), 94. (pomorsko) zasedanje, Ženeva, 2006, str. 3–1/16. Glej: http://www.ilo.org/global/standards/maritime-labour-convention/WCMS_088130/lang--en/index.htm. [6] http://www.ilo.org/wcmsp5/groups/public/---ed_norm/---normes/documents/genericdocument/wcms_229695.pdf, glej Prilogo k osnutku sklepa. [7] http://www.ilo.org/wcmsp5/groups/public/---ed_norm/---normes/documents/genericdocument/wcms_229694.pdf. [8] Vabilo za sestanek Odbora je vključevalo sklic na spletno stran http://www.ilo.org/global/standards/maritime-labour-convention/WCMS_228789/lang--en/index.htm, ki je bila posodobljena novembra 2013. [9] 40 % članic, ki so KDP ratificirale in ki pomenijo 40 % bruto tonaže ladij članic, ki so KDP ratificirale. [10] http://www.ilo.org/wcmsp5/groups/public/---ed_norm/---normes/documents/genericdocument/wcms_229695.pdf. [11] Člena 153 in 155 PDEU. [12] Člen 100 PDEU. [13] Mednarodna konvencija o varstvu človeškega življenja na morju. [14] Mednarodna konvencija o preprečevanju onesnaževanja morja z ladij. [15] Mednarodna konvencija o standardih za usposabljanje, izdajanje spričeval in ladijsko stražarjenje pomorščakov. [16] Člena 153 in 155 PDEU. [17] Ali Uredba (ES) št. 859/2003 v primeru Danske ali Združenega kraljestva. [18] Člen 48 PDEU, člen 79.2b PDEU. [19] Člen 67(4) ter točke (a), (c) in (e) člena 81(2) PDEU. [20] Ali v drugem obdobju, ki ga določi Konferenca, potem ko je generalni direktor MOD o spremembah uradno obvestil članice, ki so ratificirale Konvencijo. [21] Mnenje Sodišča 2/91, točka 18. [22] Vključno z okvirno direktivo 89/391/EGS o varnosti in zdravju delavcev pri delu. [23] Vključno z Uredbo (ES) št. 883/2004 in izvedbeno uredbo (ES) št. 987/2009 za državljane EU, Uredbo (EU) št. 1231/2010 ali Uredbo (ES) št. 859/2003 za državljane tretjih držav, ki zakonito stalno prebivajo v EU, njihove družinske člane in preživele družinske člane v čezmejnem položaju. [24] Mnenje Sodišča 2/91 z dne 19. marca 1993, Recueil, str. I-1061, točka 26. PRILOGA I – Prvi sklop skupnih predlogov: Predlogi za spremembo kodeksa v zvezi s predpisom 2.5 Konvencije o delu v pomorstvu iz leta 2006 Ta predlog odraža načela, ki so bila sprejeta na devetem zasedanju (2.–6. marca 2009) skupne ad hoc delovne skupine strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov[1]. Opombe v tem predlogu so le za informativne namene in niso del tega predloga za besedilo sprememb. A. Predlogi v zvezi s standardom A 2.5 1. V sedanjem naslovu „Standard A 2.5 – Repatriacija“ se „A 2.5“ zamenja z „A 2.5.1“ 2. Po odstavku 9 sedanjega standarda A 2.5 se doda naslednji naslov in besedilo: Standard A 2.5.2 – Finančno jamstvo[2] 1. Na podlagi predpisa 2.5, odstavka 2 ta standard določa zahteve za zagotovitev hitrega in učinkovitega sistema finančnega jamstva v pomoč pomorščakom v primeru razpustitve pomorščakov. 2. Za namene tega standarda se šteje, da je bil pomorščak razpuščen, če v nasprotju z zahtevami te konvencije ali pogoji pogodbe o zaposlitvi pomorščakov, ladjar: (a) ne krije stroškov repatriacije pomorščaka; ali (b) je pustil pomorščaka brez potrebne oskrbe in podpore; ali (c) je kako drugače enostransko prekinil vezi s pomorščakom, vključno s tem, da ni plačal plače po pogodbi za obdobje vsaj dveh mesecev. 3. Vsaka članica zagotovi, da je vzpostavljen sistem finančnega jamstva, ki izpolnjuje zahteve tega standarda za ladje, ki plujejo pod njeno zastavo. Sistem finančnega jamstva je lahko v obliki sistema socialne varnosti ali zavarovanja ali nacionalnega sklada ali drugih podobnih ureditev. Njegovo obliko določi članica po posvetovanju z zadevnimi organizacijami ladjarjev in pomorščakov. 4. Sistem finančnega jamstva v skladu s tem standardom zagotovi neposreden dostop, zadostno kritje in takojšnjo finančno pomoč vsakemu razpuščenemu pomorščaku, ki je bil zaposlen ali najet ali je delal v kakršni koli vlogi na ladji, ki pluje pod zastavo članice. 5. Za namene tega standarda potrebna oskrba in podpora pomorščakov vključuje: ustrezno hrano, oblačila, nastanitev, potrebno zdravstveno varstvo in druge razumne stroške ali izdatke, ki izhajajo iz razpustitve. 6. Vsaka država zahteva, da ladje, ki plujejo pod njeno zastavo, in za katere se uporablja odstavek 1 ali 2 predpisa 5.1.3, predložijo dokazila o finančnem jamstvu, ki ga je izdal ponudnik finančnega jamstva.[3] Dokazilo mora biti nameščeno na vidnem mestu v prostoru namestitve pomorščakov. Kadar kritje ponudi več ponudnikov, se na ladji hranijo vsi dokumenti, ki jih predložijo posamezni ponudniki. 7. Dokazila o finančnem jamstvu vsebujejo informacije, zahtevane v dodatku A 2-I. Dokazila so napisana v angleščini ali jim je priložen prevod v angleščino. 8. Pomoč, ki jo zagotavlja sistem finančnega jamstva, se odobri nemudoma na zahtevo, vloženo s strani ali v imenu zadevnega pomorščaka ter podprto s potrebno utemeljitvijo pravice v skladu z odstavkom 2 zgoraj. 9. Ob upoštevanju predpisov 2.2 in 2.5 pomoč, ki jo zagotavlja sistem finančnega jamstva zadostuje za kritje: (a) neizplačanih plač in drugih pravic, ki povezujejo ladjarja in pomorščaka na podlagi pogodbe o zaposlitvi, ustrezne kolektivne pogodbe ali nacionalnega zakona države zastave, z omejitvijo na štiri mesece za vse neizplačane plače in štiri mesecev za vse nerešene pravice; (b) vseh izdatkov, ki jih je upravičeno imel pomorščak, vključno s stroški repatriacije iz odstavka 10; in (c) stroškov potrebne oskrbe in podpore iz dejanja ali opustitve dejanja, ki pomenita razpustitev, do pomorščakovega prihoda domov. 10. Stroški repatriacije zajemajo potovanje z ustreznimi in hitrimi sredstvi, običajno z letalom, in vključujejo zagotovitev hrane in nastanitve pomorščakov od odhoda z ladje do pomorščakovega prihoda domov, potrebno zdravstveno oskrbo, prenos in prevoz osebnih stvari in vse druge razumne stroške ali izdatke, ki nastanejo zaradi razpustitve. 11. Če je ponudnik zavarovanja ali drugega finančnega jamstva izvršil kakšno koli plačilo kateremu koli pomorščaku v skladu s tem standardom, s subrogacijo, asignacijo ali na drug način pridobi, do izplačanega zneska, pravice, ki bi jih ta pomorščak užival. 12. Nobena določba tega standarda ne posega v regresno pravico zavarovalnice ali ponudnika finančnega jamstva nasproti tretjim osebam. 13. Določbe iz tega standarda niso zasnovane kot izključne in ne vplivajo na katere koli druge pravice, terjatve ali pravna sredstva, ki so lahko na voljo razpuščenim pomorščakom kot nadomestilo. Nacionalni zakoni in predpisi lahko določijo, da se lahko vsi zneski, ki se izplačajo v skladu s tem standardom, poračunajo z zneski, prejetimi iz drugih virov, ki izhajajo iz kakršnih koli pravic, terjatev ali pravnih sredstev, ki so lahko predmet nadomestila iz tega standarda. B. Predlog v zvezi s smernico B 2.5 Na koncu sedanje smernice B 2.5 se dodata naslednji naslov in besedilo: Smernica B 2.5.3 – Finančno jamstvo 1. Pri izvajanju odstavka 8 standarda A 2.5.2, če je potreben čas za preverjanje veljavnosti nekaterih vidikov pomorščakove zahteve, to ne bi smelo preprečiti, da pomorščak ali predstavnik takoj prejeme del zahtevane pomoči, ki je priznan kot upravičen. C. Predlog za novi dodatek Pred dodatek A 5-I se doda naslednji dodatek: DODATEK A 2-I Dokazilo finančnega jamstva v skladu s predpisom 2.5, odstavek 2 Potrdilo ali[4] druga dokazila iz standarda A 2.5.2, odstavka 7, vsebuje naslednje informacije: (a) ime ladje; (b) pristanišče vpisa ladje; (c) klicni znak ladje; (d) številka IMO ladje; (f) ime in naslov ponudnika finančnega jamstva; (f) kontaktni podatki osebe ali subjekta, ki je odgovoren za obravnavanje zahtev pomorščakov za pomoč; (a) ime ladjarja; (h) obdobje veljavnosti finančnega jamstva in (i) potrdilo, da finančno jamstvo izpolnjuje zahteve standarda A 2.5.2. D. Predlogi v zvezi z dodatki A 5-I, A 5-II in A 5-III[5] 1. Na koncu dodatka A 5-I se doda naslednje: Finančno jamstvo za repatriacijo. 2. V dodatku A 5-II se za točko 14 pod naslovom Izjava o izpolnjevanju pogojev dela v pomorstvu – – I. del doda naslednja točka: 15. Finančno jamstvo za repatriacijo (predpis 2.5). 3. V dodatku A 5-II se za točko 14 pod naslovom Izjava o izpolnjevanju pogojev dela v pomorstvu – – II. del doda naslednja točka: 15. Finančno jamstvo za repatriacijo (predpis 2.5). 4. Na koncu dodatka A 5-III se doda naslednje področje: Finančno jamstvo za repatriacijo. II – Drugi sklop skupnih predlogov: Predlog za spremembe kodeksa v zvezi s predpisom 4.2 KDP iz leta 2006 Ta predlog odraža načela, ki so bila sprejeta na devetem zasedanju (2.–6. marca 2009) skupne ad hoc delovne skupine strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov[6]. Opombe v tem predlogu so le v informativne namene in niso del tega predloga za besedilo sprememb. A. Predlogi v zvezi s standardom A 4.2 1. V sedanjem naslovu „Standard A 4.2 – Odgovornost ladjarjev“ se „A 4.2“ nadomesti z „A 4.2.1“. 2. Po odstavku 7 sedanjega standarda A 4.2 se doda naslednje besedilo: 8. V nacionalnih zakonih in drugih predpis se zagotovi, da sistem finančnega jamstva za zagotovitev nadomestila iz odstavka 1(b) tega standarda za pogodbene terjatve, kot so opredeljene v standardu A 4.2.2, izpolnjuje naslednje minimalne zahteve: (a) pogodbeno nadomestilo, če je določeno v pogodbi o zaposlitvi pomorščaka in ne posega v (c) spodaj, se izplača v celoti in nemudoma; (b) ne sme biti pritiska, da se sprejme plačilo, ki je manjše od pogodbenega zneska; (c) kadar narava dolgotrajne invalidnosti pomorščaka otežuje oceno celotnega nadomestila, do katerega je pomorščak lahko upravičen, se pomorščaku izplača vmesno plačilo ali plačila, da bi se izognili nepotrebni stiski; (d) v skladu s predpisom 4.2, odstavkom 2, pomorščak dobi plačilo brez poseganja v druge zakonske pravice, vendar lahko ladjar takšno plačilo poračuna z odškodninami, ki izhajajo iz katere koli druge terjatve pomorščaka proti ladjarju in izhajajo iz istega dogodka; (e) zahtevo za pogodbeno nadomestilo lahko vloži neposredno zadevni pomorščak ali njegov sorodnik ali predstavnik pomorščaka ali imenovani upravičenec[7]. 9. V nacionalnih zakonih in drugih predpisih vsake članice se zagotovi, da pomorščaki prejmejo predhodno uradno obvestilo, če bo finančno jamstvo ladjarja ukinjeno, in so nemudoma obveščeni, če se ne bo obnovilo. 10. V nacionalnih zakonih in drugih predpisih vsake članice se zagotovi, da ponudnik zavarovanja obvesti državo zastave, če bo finančno jamstvo ladjarja ukinjeno, ob ukinitvi in ob neobnovitvi. 11. Vsaka članica zahteva, da ladje, ki plujejo pod njeno zastavo, predložijo dokazila o finančnem jamstvu, ki ga izda ponudnik finančnega jamstva. Dokazilo se namesti na vidnem mestu v prostoru namestitve pomorščakov. Kadar kritje zagotovi več kot en ponudnik finančnega jamstva, se na ladji hrani dokument, ki ga je predložil vsak ponudnik. 12. Finančno jamstvo zagotavlja izplačilo vseh pogodbenih terjatev, ki jih jamstvo zajema in ki nastanejo v obdobju veljavnosti tega jamstva. 13. Dokazila finančnega jamstva vsebujejo informacije, zahtevane v dodatku A 4-I. Dokazila so napisana v angleščini ali jim je priložen prevod v angleščino. Po sedanjem standardu A 4.2 se dodata naslov in besedilo: Standard A 4.2.2 – Obravnavanje pogodbenih terjatev[8] 1. Za namene standarda A 4.2.1 in sedanjega standarda izraz „pogodbena terjatev“ pomeni katero koli terjatev v zvezi z boleznijo, poškodbo ali smrtjo, do katere pride v času trajanja pogodbe o zaposlitvi pomorščakov ali ki izhaja iz njihove zaposlitve po takšni pogodbi. 2. Zakoni in drugi predpisi vsake članice zagotovijo učinkovite ureditve za sprejem, obravnavanje in nepristransko rešitev pogodbenih terjatev v zvezi z nadomestilom iz standarda A 4.2.1 prek hitrih in pravičnih postopkov. B. Predlogi v zvezi s smernico B 4.2 1. V sedanjem naslovu „Smernica A 4.2 – Odgovornost ladjarjev“ se „B 4.2“ nadomesti z „B 4.2.1“. 2. V odstavku 1 sedanje smernice B 4.2 se standard A 4.2“ nadomesti s „standardom A 4.2.1“. 3. Po odstavku 3 sedanje smernice B 4.2 se dodata naslednji naslov in besedilo: Smernica B 4.2.2 – Obravnavanje pogodbenih terjatev 1. Nacionalni zakoni ali drugi predpisi bi morali zagotoviti, da lahko stranke izplačila pogodbene terjatve uporabijo predlogo obrazca o prejemu sredstev in razrešitvi od odgovornosti iz dodatka B 4-I. C. Predlogi za nove dodatke 1. Po dodatku A 2-I se doda naslednji dodatek: DODATEK A 4-I Dokazilo finančnega jamstva v skladu s predpisom 2.5, odstavek 2 Dokazilo finančnega jamstva v skladu s standardom A 4.2.1, odstavek 13, vsebuje naslednje informacije: (a) ime ladje; (b) pristanišče vpisa ladje; (c) klicni znak ladje; (d) številka IMO ladje; (f) ime in kontaktne podatke ponudnika(-ov) finančnega jamstva; (f) sedež ponudnika(-ov) finančnega jamstva; (a) ime ladjarja; (h) obdobje veljavnosti finančnega jamstva; (i) potrdilo pristojnega organa, da finančno jamstvo izpolnjuje zahteve tega standarda. 2. Po dodatku A 4-I se doda naslednji dodatek: DODATEK B 4-I Predloga obrazca o prejemu sredstev in razrešitvi od odgovornosti iz smernice B 4.2.2 Ladja: …………………………………………………………………………………………. Dogodek: ……………………….………………………………………………………………… Pomorščak/zakoniti dedič in/ali vzdrževana oseba: ………………………….……………….…………..................................................... Ladjar: …………………………………………………………………………………………. Spodaj podpisani, [pomorščak] [zakoniti dedič in/ali vzdrževana oseba pomorščaka]* potrjujem prejem zneska] [valuta in znesek] za poravnavo obveznosti ladjarja, da izplača pogodbeno nadomestilo v primeru telesnih poškodb in/ali smrti v skladu s pogoji moje/pomorščakove zaposlitve, in s tem oprostim ladjarja njegovih obveznosti v skladu z navedenim pogoji. Plačilo se izplača brez priznavanja odgovornosti za morebitne terjatve in se sprejme brez poseganja v mojo pravico/pravico zakonitega dediča pomorščaka in/ali pravico vzdrževane osebe do uveljavljanja pred sodiščem katere koli terjatve v zvezi z malomarnostjo, deliktom ali katero koli drugo pravico do nadomestila, ki je na voljo in izhaja iz zgoraj navedenega dogodka. Dne: …………………………………………………………………………………………. Pomorščak/zakoniti dedič in/ali vzdrževana oseba: …………………………………………………………………………………………. Podpis: …………………..……………………….……………………………………….......... Potrdilo o prejemu: Ladjar/predstavnik ladjarja: Podpis: ……………………….…………………………………………………………............ Zavarovalnica/predstavnik zavarovalnice: Podpis: ……………………….…………………………………………………………............___________________ *Po potrebi črtajte. D. Predlogi v zvezi z dodatki A 5-I, A 5-II in A 5-III[9] 1. Na koncu dodatka A 5-I se doda naslednja točka: Finančno jamstvo, ki se nanaša na odgovornost ladjarjev. 2. V dodatku A 5-II se za točko 15 pod naslovom Izjava o izpolnjevanju pogojev dela v pomorstvu – del I doda naslednja točka: 16. Finančno jamstvo, ki se nanaša na odgovornost ladjarjev (predpis 4.2). 3. V dodatku A 5-II se za točko 15 pod naslovom Izjava o izpolnjevanju pogojev dela v pomorstvu – – II. del doda naslednja točka: 16. Finančno jamstvo, ki se nanaša na odgovornost ladjarjev (predpis 4.2). 4. Na koncu dodatka A 5-III se doda naslednje področje: Finančno jamstvo, ki se nanaša na odgovornost ladjarjev [1] ILO–IMO–WGPS/9/2009/10, Končno poročilo, skupna ad hoc delovna skupina strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov, deveto zasedanje. Glej: http://www.ilo.org/sector/activities/sectoral-meetings/WCMS_ 161446/lang--en/index.htm. Pomen te delovne skupine v okviru nadaljnjega ukrepanja po sprejetju Konvencije o delu v pomorstvu iz leta 2006 je bil priznan tudi v resoluciji, sprejeti na 94. zasedanju Mednarodne konference dela, ko je sprejela Konvencijo o delu v pomorstvu iz leta 2006. Glej: Resolucija o skupni ad hoc delovni skupini strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov, Mednarodna konferenca dela, Začasni zapisnik št. 3–1(Rev.), 94. (pomorsko) zasedanje, Ženeva, 2006, str. 3–1/16. Glej: http://www.ilo.org/global/standards/maritime-labour-convention/WCMS_088130/lang--en/index.htm. [2] Predlagano poglavje vzpostavlja razmerje med zagotovitvijo finančnega jamstva za repatriacijo iz predpisa 2.5, odstavek 2, in pojmom razpustitve, kot je opredeljena v predlaganem novem standardu A 2.5.2, odstavek 2 (prej odstavek 5 „načel“ ad hoc delovne skupine strokovnjakov IMO/ILO). [3] Skupna ad hoc delovna skupina strokovnjakov IMO/ILO je leta 2009 sklenila, da je treba to točko dodati na seznam področij, za katera velja nadzor države pristanišča, in bi zato morala biti certificirana za ladje, ki jih je treba pregledati in certificirati. Glej Končno poročilo, navedeno v opombi 1, odstavek 106. Izraz „dokazila“ je bil uporabljen za upoštevanje razlik v mnenjih glede natančne oblike te dokumentacije, ki naj bi jo imela dokazila o finančnem jamstvu. Ta ubeseditev je tudi skladna s pristopom v Smernicah MOD o inšpekcijskih pregledih države zastave, ki so bile pripravljene leta 2008 na mednarodnem tristranskem sestanku strokovnjakov. [4] Kot je navedeno zgoraj, je bilo nekaj različnih mnenj v skupni ad hoc delovni skupini strokovnjakov ILO/IMO glede oblike dokazila tega jamstva. Beseda „ali“ je bila predlagana, da bi se omogočila določena prožnost. [5] Kot je navedeno zgoraj v opombi 3, je skupna ad hoc delovna skupina strokovnjakov IMO/ILO sklenila, da se te zahteve vključijo v sistem certificiranja ladij. [6] ILO–IMO–WGPS/9/2009/10, Končno poročilo, skupna ad hoc delovna skupina strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov, deveto zasedanje. Pomen te delovne skupine v okviru nadaljnjega ukrepanja po sprejetju Konvencije o delu v pomorstvu iz leta 2006 je bil priznan tudi v resoluciji, sprejeti na 94. zasedanju Mednarodne konference dela, ko je sprejela Konvencijo o delu v pomorstvu iz leta 2006. Glej: Resolucija o skupni ad hoc delovni skupini strokovnjakov IMO/ILO za ugotavljanje odgovornosti in odškodninske terjatve v primeru smrti in telesnih poškodb ter razpustitve pomorščakov, Mednarodna konferenca dela, Začasni zapisnik št. 3–1(Rev.), 94. (pomorsko) zasedanje, Ženeva, 2006, str. 3–1/16. Glej: http://www.ilo.org/global/standards/maritime-labour-convention/WCMS_088130/lang--en/index.htm. [7] Ubeseditev, ki je bilo vključena v načela, ki so bila predlagana v okviru skupne ad hoc delovne skupine strokovnjakov IMO/ILO (glej Končno poročilo iz opombe 6, odstavki 149–152, in dodatek II, „načela“, odstavek 4), je bila prilagojena zaradi razlogov pravne formulacije. Četudi se zdi, da je bilo besedilo predmet dogovora (glej odstavek 152), je govorec skupine pomorščakov pozval, naj se ta odstavek dal v oglata oklepaja (glej odstavek 151). Opozoriti je treba, da ta predlog ne vsebuje oglatih oklepajev. [8] Načela, ki jih predlagala skupna ad hoc delovna skupina strokovnjakov IMO/ILO, so zajemala dve točki. Glej Končno poročilo iz opombe 6, odstavek 133–134. [9] Skupna ad hoc delovna skupina strokovnjakov IMO/ILO je leta 2009 sklenila, da je treba to točko dodati na seznam področij, za katera velja nadzor države pristanišča, in bi zato morala biti certificirana za ladje, ki jih je treba pregledati in certificirati. Glej Končno poročilo iz opombe 1, odstavek 126. To besedilo je tudi skladno s pristopom v Smernicah MOD o inšpekcijskih pregledih države zastave, ki so bile pripravljene leta 2008 na mednarodnem tristranskem sestanku strokovnjakov. Glej: http://www.ilo.org/global/standards/maritime-labour-convention/WCMS_101788/lang--en/ index.htm.